Nariadenie Rady (ES, EURATOM) č. 410/98
zo 16. februára 1998,
ktorým sa mení a dopĺňa nariadenie (ES, Euratom) č. 58/97 týkajúce sa štrukturálnej podnikovej štatistiky
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 213,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže nariadenie (ES, Euratom) č. 58/97 [4] vytvorilo všeobecný rámec pre zhromažďovanie, zostavovanie, prenos a vyhodnotenie štatistiky spoločenstva týkajúcej sa štruktúry, činnosti, konkurencieschopnosti a výkonu obchodnej činnosti v spoločenstve;
keďže menový, hospodársky a sociálny rozvoj integrácie spoločenstva vyžaduje rozšírenie vyššie uvedeného rámca na sektor poisťovníctva;
keďže zostavenie národných a regionálnych účtov podľa nariadenia (ES) č. 2223/96 [5] vyžaduje porovnateľné, úplné a spoľahlivé štatistiky poisťovníctva;
keďže týmto je nevyhnutné upraviť nariadenie (ES, Euratom) č. 58/97 na základe smerníc Rady 92/49/EHS [6] a 92/96/EHS [7], ktorými sa dopĺňa domáci trh o priame životné a neživotné poistenie a smernice Rady 91/674/EHS [8] týkajúcej sa ročných účtov a konsolidovaných účtov poisťovacích podnikov;
keďže prebehla porada s Výborom pre štatistický program vytvoreným rozhodnutím 89/382/EHS, Euratom [9] a Výborom pre poisťovníctvo vytvoreným smernicou 91/675/EHS [10],
PRIJALA TOTO NARIADENIE:
Článok 1
Nariadenie (ES, Euratom) č. 58/97 sa týmto upravuje nasledovne:
1. Článok 5 bude doplnený o nasledovné:
"- podrobný modul pre štrukturálnu štatistiku v poisťovníctve definovaný v prílohe 5".
2. Príloha 5 bude zaradená tak, ako je uvedená v prílohe k tomuto nariadeniu.
Článok 2
Toto nariadenie nadobúda účinnosť dvadsiaty deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 16. februára 1998